Document ID: 31998R2079

NEUVOSTON ASETUS (EY) N:o 2079/98,
annettu 24 päivänä syyskuuta 1998,
lopullisen polkumyyntitullin käyttöönotosta Puolasta peräisin olevien puisten kaksipohjaisten kuormalavojen tietyssä tuonnissa annetun asetuksen (EY) N:o 2334/97 muuttamisesta ja väliaikaisesti käyttöönotetun tullin lopullisesta kantamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1) ja erityisesti sen 9 artiklan 4 kohdan,
ottaa huomioon asetuksen (EY) N:o 2334/97 (2) ja erityisesti sen 4 artiklan 1 ja 2 kohdan,
ottaa huomioon komission ehdotuksen ja on kuullut neuvoa-antavaa komiteaa,
sekä katsoo, että:
A. EDELTÄVÄ MENETTELY
(1) Komissio otti käyttöön asetuksella (EY) N:o 2334/97 lopullisen tullin CN-koodiin ex 4415 20 20 kuuluvien Puolasta peräisin olevien puisten kaksipohjaisten kuormalavojen tietyssä tuonnissa yhteisöön ja hyväksyi tiettyjen viejien kyseisen tuonnin yhteydessä esittämät sitoumukset. Puolalaisiin tuottajiin/viejiin sovellettiin otantamenetelmää ja otokseen kuuluneille yrityksille määrättiin 4,0 prosentista 10,6 prosenttiin vaihtelevat yksilölliset tullit, kun taas muut yhteistyössä toimineet mutta otokseen kuulumattomat yritykset saivat painotetun keskimääräisen 6,3 prosentin tullin. Yrityksille, jotka joko eivät ilmoittautuneet tai eivät toimineet yhteistyössä tutkimuksessa, määrättiin 10,6 prosentin tulli. Tuottajat, joiden esittämät sitoumukset hyväksyttiin, vapautettiin väliaikaisista tulleista yhden kuormalavatyypin eli EUR-kuormalavan osalta, joka on ainoa sitoumusten soveltamisalaan kuuluva kuormalavatyyppi.
(2) Asetuksen (EY) N:o 2334/97 4 artiklan 1 kohdassa säädetään, että jos mikä tahansa asianomainen osapuoli toimittaa komissiolle riittävät todisteet siitä, että:
- se ei ole vienyt yhteisöön tai tuottanut kyseisen asetuksen 1 artiklan 1 kohdassa kuvattuja puisia kuormalavoja tutkimusajanjakson aikana,
- se ei ole etuyhteydessä mihinkään Puolan viejään tai tuottajaan, johon sovelletaan kyseisessä asetuksessa säädettyä polkumyyntitullia,
- se on tosiasiallisesti vienyt asianomaisia tuotteita yhteisöön tutkimusajanjakson päättymisen jälkeen tai sillä on peruuttamaton sopimusvelvoite merkittävän määrän viemiseksi yhteisöön;
tätä asetusta voidaan muuttaa myöntämällä kyseiselle osapuolelle sama 6,3 prosentin tulli kuin otokseen kuulumattomille yhteistyössä oleville tuottajille.
Asetuksen (EY) N:o 2334/97 4 artiklan 2 kohdassa säädetään, että jokainen osapuoli, joka täyttää asetuksen 4 artiklan 1 kohdassa asetetut edellytykset voidaan vapauttaa maksamasta polkumyyntitullia, jos kyseisen osapuolen sitoumus on hyväksytty niin sanottujen EUR-kuormalavojen osalta.
B. UUSIEN VIEJIEN PYYNNÖT
(3) Kahdeksantoista puolalaista vievää tuottajaa on pyytänyt, että niitä kohdellaan samalla tavalla kuin alkuperäisessä tutkimuksessa yhteistyössä toimineita mutta otokseen kuulumattomia yrityksiä, ja ne ovat pyynnöstä toimittaneet todisteet sen osoittamiseksi, että ne täyttävät asetuksen (EY) N:o 2334/97 4 artiklan 1 kohdassa asetetut edellytykset. Näiden pyynnön esittäneiden yritysten toimittamia todisteita pidetään riittävinä asetuksen (EY) N:o 2334/97 muuttamiseksi siten, että kyseiset kahdeksantoista uutta vievää tuottajaa lisätään asetuksen liitteessä I olevaan luetteloon. Liitteessä I nimetään ne puolalaiset vievät tuottajat, joihin sovelletaan 6,3 prosentin suuruista painotettua keskimääräistä tullia.
(4) Kymmenen niistä kahdeksastatoista puolalaisesta vievästä tuottajasta, jotka saavat 6,3 prosentin suuruisen keskimääräisen tullin, on esittänyt EUR-kuormalavoja koskevia sitoumuksia, jotka on hyväksytty komission päätöksellä 98/554/EY (3). Kyseiset kymmenen yritystä olisikin lisättävä asetuksen (EY) N:o 2334/97 liitteeseen II, jossa on luettelo yrityksistä, joiden EUR-kuormalavoja koskevat sitoumukset komissio on hyväksynyt ja joihin tästä syystä tullia ei tältä osin sovelleta.
ON ANTANUT TÄMÄN ASETUKSEN:
1 artikla
Korvataan asetuksen (EY) N:o 2334/97 liite I tämän asetuksen liitteellä I.
2 artikla
Korvataan asetuksen (EY) N:o 2334/97 liite II tämän asetuksen liitteellä II.
3 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä syyskuuta 1998.

Labels: 1
3
4
18